title: 2007/840/EY: Neuvoston päätös, tehty 29 päivänä marraskuuta 2007 , viisumien myöntämisen helpottamista koskevan sopimuksen tekemisestä Euroopan yhteisön ja Ukrainan välillä

text:
               18.12.2007

               FI

               Euroopan unionin virallinen lehti

               L 332/66

         NEUVOSTON PÄÄTÖS,
   tehty 29 päivänä marraskuuta 2007,
   viisumien myöntämisen helpottamista koskevan sopimuksen tekemisestä Euroopan yhteisön ja Ukrainan välillä
   (2007/840/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan b alakohdan i ja ii alakohdan yhdessä sen 300 artiklan 2 kohdan ensimmäisen alakohdan ensimmäisen virkkeen ja 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Komissio on neuvotellut Euroopan yhteisön puolesta viisumien myöntämisen helpottamista koskevan sopimuksen tekemisestä Ukrainan kanssa.

               (2)

               Tämä sopimus allekirjoitettiin Euroopan yhteisön puolesta 18 päivänä kesäkuuta 2007 sillä edellytyksellä, että se voidaan tehdä myöhemmin 12 päivänä kesäkuuta 2007 tehdyn neuvoston päätöksen mukaisesti.

               (3)

               Sopimus olisi hyväksyttävä.

               (4)

               Sopimuksella perustetaan sopimuksen hallinnoinnista vastaava sekakomitea, joka vahvistaa oman työjärjestyksensä. Olisi säädettävä yksinkertaistetusta menettelystä tätä koskevan yhteisön kannan muotoilemista varten.

               (5)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan ja Schengenin säännöstön sisällyttämisestä osaksi Euroopan unionia tehdyn pöytäkirjan mukaisesti Yhdistynyt kuningaskunta ja Irlanti eivät osallistu tämän päätöksen tekemiseen eikä se sido niitä eikä sitä sovelleta niihin.

               (6)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan mukaisesti Tanska ei osallistu tämän päätöksen tekemiseen eikä se sido Tanskaa eikä sitä sovelleta Tanskaan,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Ukrainan välinen sopimus viisumien myöntämisen helpottamisesta.
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja antaa sopimuksen 14 artiklan 1 kohdassa määrätyn ilmoituksen (2).
   3 artikla
   Sopimuksen 12 artiklalla perustettavassa asiantuntijoiden sekakomiteassa yhteisöä edustaa komissio jäsenvaltioiden asiantuntijoiden avustamana.
   4 artikla
   Komissio vahvistaa asiantuntijoiden sekakomiteassa esitettävän yhteisön kannan sopimuksen 12 artiklan 4 kohdassa tarkoitetusta komitean työjärjestyksestä kuultuaan asiasta neuvoston nimeämää erityiskomiteaa.
   5 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 29 päivänä marraskuuta 2007.

            Neuvoston puolesta

            Puheenjohtaja

         M. LINO

      (1)  Lausunto annettu 13. marraskuuta 2007 (ei vielä julkaistu virallisessa lehdessä).

      (2)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.
    ---documentbreak---

               18.12.2007

               FI

               Euroopan unionin virallinen lehti

               L 332/68

         Euroopan yhteisön ja Ukrainan välinen
   SOPIMUS
   viisumien myöntämisen helpottamisesta
   EUROOPAN YHTEISÖ, jäljempänä ’yhteisö’,
   ja
   UKRAINA,
   jäljempänä ’sopimuspuolet’, jotka
   TARKOITUKSENAAN kehittää edelleen sopimuspuolten välisiä ystävällisiä suhteita ja helpottaa henkilökohtaista vuorovaikutusta, joka on taloudellisten, humanitaaristen, kulttuuristen, tieteellisten ja muiden siteiden vakaan kehityksen tärkeä edellytys, helpottamalla viisumien myöntämistä Ukrainan kansalaisille,
   HALUAVAT säännellä Ukrainan ja Euroopan unionin jäsenvaltioiden kansalaisten matkustamista koskevaa vastavuoroista järjestelmää,
   PITÄVÄT MIELESSÄ, että 1 päivästä toukokuuta 2005 EU:n kansalaisilta ei vaadita viisumia heidän matkustaessaan Ukrainaan enintään 90 päivän ajaksi tai kulkiessaan Ukrainan alueen kautta,
   TOTEAVAT, että jos Ukraina ottaa uudelleen käyttöön EU:n kansalaisia koskevan viisumivelvollisuuden, EU:n kansalaisiin sovelletaan ilman eri toimenpiteitä vastavuoroisesti samoja viisumien myöntämistä koskevia helpotuksia kuin tämän sopimuksen nojalla on myönnetty Ukrainan kansalaisille,
   OTTAVAT HUOMIOON EU:n ja Ukrainan välisen toimintasuunnitelman, jossa todettiin, että EU:n ja Ukrainan välillä aloitetaan rakentava vuoropuhelu viisumien myöntämisen helpottamisesta tehtävää sopimusta koskevien neuvotteluiden valmistelemiseksi, ottaen huomioon tarpeen edistyä EY:n ja Ukrainan välistä takaisinottosopimusta koskevissa neuvotteluissa,
   TOTEAVAT, että viisumien myöntämisen helpottaminen ei saisi johtaa laittomaan maahanmuuttoon, ja kiinnittävät sen vuoksi erityistä huomiota turvallisuuteen ja takaisinottoon,
   TOTEAVAT, että viisumivapaan matkustusjärjestelmän käyttöönotto Ukrainan kansalaisten osalta on pitkän aikavälin tavoite,
   OTTAVAT HUOMIOON Euroopan unionista tehtyyn sopimukseen ja Euroopan yhteisön perustamissopimukseen liitetyn Yhdistyneen kuningaskunnan ja Irlannin asemasta tehdyn pöytäkirjan ja Schengenin säännöstön sisällyttämisestä osaksi Euroopan unionia tehdyn pöytäkirjan ja vahvistavat, että tämän sopimuksen määräyksiä ei sovelleta Yhdistyneeseen kuningaskuntaan eikä Irlantiin,
   OTTAVAT HUOMIOON Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan ja vahvistavat, että tämän sopimuksen määräyksiä ei sovelleta Tanskan kuningaskuntaan,
   OVAT SOPINEET SEURAAVAA:
   1 artikla
   Tarkoitus ja soveltamisala
   1.   Tämän sopimuksen tarkoituksena on helpottaa viisumien myöntämistä Ukrainan kansalaisille sellaista oleskelua varten, jonka on tarkoitus kestää enintään 90 päivää 180 päivän kuluessa.
   2.   Jos Ukraina ottaa uudelleen käyttöön EU:n kansalaisia tai tiettyjä EU:n kansalaisten ryhmiä koskevan viisumivelvollisuuden, kyseisiin EU:n kansalaisiin sovelletaan ilman eri toimenpiteitä vastavuoroisesti samoja viisumien myöntämistä koskevia helpotuksia kuin on tämän sopimuksen nojalla myönnetty Ukrainan kansalaisille.
   2 artikla
   Yleinen lauseke
   1.   Tässä sopimuksessa määrättyjä viisumien myöntämisen helpottamista koskevia järjestelyjä sovelletaan Ukrainan kansalaisiin vain siltä osin kuin heitä ei ole vapautettu viisumivelvollisuudesta yhteisön tai sen jäsenvaltioiden lainsäädännön ja määräysten tai tämän sopimuksen tai muiden kansainvälisten sopimusten perusteella.
   2.   Asioihin, jotka eivät kuulu tämän sopimuksen soveltamisalaan, kuten kielteiset viisumipäätökset, matkustusasiakirjojen tunnustaminen, toimeentuloon tarvittavien varojen osoittaminen sekä maahantulon epääminen ja maastapoistamiseen liittyvät toimenpiteet, sovelletaan Ukrainan tai jäsenvaltioiden kansallista lainsäädäntöä tai yhteisön lainsäädäntöä.
   3 artikla
   Määritelmät
   Tässä sopimuksessa tarkoitetaan:

               a)

               ’jäsenvaltiolla’ mitä tahansa Euroopan unionin jäsenvaltiota, lukuun ottamatta Tanskan kuningaskuntaa, Irlantia ja Yhdistynyttä kuningaskuntaa;

               b)

               ’Euroopan unionin kansalaisella’ henkilöä, jolla on jonkin a alakohdan määritelmän mukaisen jäsenvaltion kansalaisuus;

               c)

               ’Ukrainan kansalaisella’ henkilöä, jolla on Ukrainan kansalaisuus;

               d)

               ’viisumilla’ jäsenvaltion myöntämää lupaa tai sen tekemää päätöstä, joka vaaditaan:

                           —

                           maahantuloon kaikkiaan enintään 90 päivää kestävää oleskelua varten kyseisessä jäsenvaltiossa tai useassa jäsenvaltiossa,

                           —

                           jäsenvaltion tai usean jäsenvaltion alueen kauttakulkua varten;

               e)

               ’laillisesti oleskelevalla henkilöllä’ Ukrainan kansalaista, jolla on lupa tai oikeus oleskella jonkin jäsenvaltion alueella yli 90 päivää yhteisön tai kansallisen lainsäädännön nojalla.

         4 artikla
   Matkan tarkoitukseen liittyvät selvitykset
   1.   Seuraavilta Ukrainan kansalaisten ryhmiltä vaaditaan toisen sopimuspuolen alueelle suuntautuvan matkan tarkoituksen osoittamiseksi vain seuraavat asiakirjat:

               a)

               virallisten valtuuskuntien jäsenet, jotka Ukrainalle osoitetun virallisen kutsun perusteella osallistuvat kokouksiin, neuvotteluihin tai vaihto-ohjelmiin tai tapahtumiin, joita hallitustenväliset järjestöt järjestävät jonkin jäsenvaltion alueella:

                           —

                           Ukrainan viranomaisen kirje, jossa vahvistetaan, että hakija on sitä edustavan valtuuskunnan jäsen, joka matkustaa toisen sopimuspuolen alueelle osallistuakseen edellä mainittuihin tapahtumiin, ja virallisen kutsun jäljennös;

               b)

               liikemiehet ja liikeorganisaatioiden edustajat:

                           —

                           toimivan oikeushenkilön tai yrityksen tai kyseisen oikeushenkilön tai yrityksen toimiston tai sivutoimiston, jäsenvaltioiden keskus- ja paikallisviranomaisten tai jäsenvaltion alueella pidettävien kauppa- tai teollisuusmessujen tai konferenssin tai symposiumin järjestelykomitean kirjallinen kutsu;

               c)

               autonkuljettajat, jotka hoitavat kansainvälistä rahti- ja matkustajaliikennettä jäsenvaltioiden alueille ajoneuvoilla, jotka on rekisteröity Ukrainassa:

                           —

                           Ukrainan kansainvälistä tieliikennettä harjoittavien kuljetusyhtiöiden kansallisen liiton laatima kirjallinen kutsu, jossa todetaan matkojen tarkoitus, kesto ja toistumistiheys;

               d)

               jäsenvaltioiden alueille kulkevien kansainvälisten junien juna-, kylmäkuljetus- ja veturihenkilöstön jäsenet:

                           —

                           Ukrainan toimivaltaisen rautatieyhtiön kirjallinen kutsu, jossa todetaan matkojen tarkoitus, kesto ja toistumistiheys;

               e)

               toimittajat:

                           —

                           ammattialajärjestön antama todistus tai muu asiakirja, jossa todistetaan, että asianomainen henkilö on ammatiltaan toimittaja, ja työnantajan antama asiakirja, jossa todistetaan, että matkan tarkoituksena on toimittajan työn tekeminen;

               f)

               henkilöt, jotka osallistuvat tieteen, kulttuurin tai taiteen alan toimintaan tai yliopistojen järjestämään tai muuhun vaihto-ohjelmaan:

                           —

                           vastaanottajana toimivan organisaation kirjallinen kutsu osallistua mainittuun toimintaan;

               g)

               koululaiset, opiskelijat, jatko-opiskelijat ja heidän mukanaan matkustavat opettajat, jotka osallistuvat opinto- tai koulutustarkoituksessa tehtävälle matkalle esimerkiksi vaihto-ohjelman tai muun opiskeluun liittyvän toiminnan puitteissa:

                           —

                           vastaanottajana toimivan yliopiston, oppilaitoksen tai koulun kirjallinen kutsu tai ilmoittautumistodistus tai sitä kurssia koskeva opiskelijakortti tai todistus, johon on tarkoitus osallistua;

               h)

               kansainvälisten urheilutapahtumien osanottajat ja henkilöt, jotka matkustavat heidän mukanaan työnsä vuoksi:

                           —

                           vastaanottajana toimivan organisaation eli toimivaltaisten viranomaisten taikka jäsenvaltioiden kansallisen urheiluliiton tai kansallisen olympiakomitean kirjallinen kutsu;

               i)

               ystävyyskaupunkien järjestämien virallisten vaihto-ohjelmien osanottajat:

                           —

                           kyseisten kaupunkien kaupunginjohtajan tai pormestarin kirjallinen kutsu;

               j)

               jäsenvaltioiden alueella laillisesti oleskelevien Ukrainan kansalaisten luona vierailevat lähisukulaiset (puoliso, lapset tai adoptiolapset, vanhemmat tai huoltajat, isovanhemmat ja lapsenlapset):

                           —

                           vastaanottajana toimivan henkilön kirjallinen kutsu;

               k)

               hautajaisiin osallistuvat sukulaiset:

                           —

                           virallinen asiakirja, joka vahvistaa kuolemantapauksen, sekä todistus hakijan ja vainajan sukulaisuus- tai muusta suhteesta;

               l)

               sotilas- ja siviilihautausmailla vierailevat henkilöt:

                           —

                           virallinen asiakirja, joka osoittaa, että hauta on edelleen olemassa, sekä todistus hakijan ja vainajan sukulaisuus- tai muusta suhteesta;

               m)

               lääketieteellisistä syistä vierailevat henkilöt:

                           —

                           hoitolaitoksen virallinen asiakirja, jossa vahvistetaan hoidon tarve kyseisessä laitoksessa, ja todistus riittävistä rahavaroista hoidon maksamiseksi.

         2.   Tämän artiklan 1 kohdassa tarkoitetussa kirjallisessa kutsussa on mainittava seuraavat tiedot:

               a)

               kutsutun etu- ja sukunimi, syntymäaika, sukupuoli, kansalaisuus, henkilöasiakirjan numero, matkan ajankohta ja tarkoitus, maahantulojen määrä ja kutsutun mukana matkustavien alaikäisten lasten nimet;

               b)

               kutsujana toimivan henkilön etu- ja sukunimi sekä osoite tai

               c)

               kutsujana toimivan oikeushenkilön, yrityksen tai organisaation täydellinen nimi ja osoite ja

                           —

                           jos kutsun esittää organisaatio, kutsun allekirjoittajan nimi ja asema,

                           —

                           jos kutsun esittää oikeushenkilö tai yritys tai kyseisen oikeushenkilön tai yrityksen toimisto tai sivutoimisto, joka on sijoittautunut jonkin jäsenvaltion alueelle, sen rekisteröintinumero kyseisen jäsenvaltion kansallisen lainsäädännön mukaisesti.

         3.   Tämän artiklan 1 kohdassa mainittuihin ryhmiin kuuluville henkilöille myönnetään kaikentyyppisiä viisumeja yksinkertaistetun menettelyn mukaan ilman muita jäsenvaltioiden lainsäädännössä säädettyjä, matkan tarkoitusta koskevia selvityksiä, kutsuja tai vahvistuksia.
   5 artikla
   Toistuvaisviisumien myöntäminen
   1.   Jäsenvaltioiden diplomaattiset edustustot ja konsulaatit myöntävät enintään viisi vuotta voimassa olevia toistuvaisviisumeja seuraaviin ryhmiin kuuluville henkilöille:

               a)

               kansallisten ja alueellisten hallitusten ja parlamenttien jäsenet, perustuslakituomioistuinten ja ylimpien tuomioistuinten jäsenet tehtäviensä hoitamisen yhteydessä, ellei heitä ole tällä sopimuksella vapautettu viisumivelvollisuudesta, siten että viisumin voimassaolo on rajoitettu heidän toimikauteensa, jos se kestää alle viisi vuotta;

               b)

               virallisten valtuuskuntien pysyvät jäsenet, jotka Ukrainalle osoitetun virallisen kutsun perusteella osallistuvat säännöllisesti kokouksiin, neuvotteluihin tai vaihto-ohjelmiin tai tapahtumiin, joita hallitustenväliset järjestöt järjestävät jäsenvaltioiden alueella;

               c)

               jäsenvaltioiden alueella laillisesti oleskelevien Ukrainan kansalaisten luona vierailevat puolisot ja alle 21-vuotiaat tai huollettavana olevat lapset ja adoptiolapset sekä vanhemmat ja huoltajat, siten että viisumin voimassaoloaika on rajoitettu laillisen oleskelun voimassaoloaikaan;

               d)

               liikemiehet ja liikeorganisaatioiden edustajat, jotka matkustavat säännöllisesti jäsenvaltioihin;

               e)

               toimittajat.

         2.   Jäsenvaltioiden diplomaattiset edustustot ja konsulaatit myöntävät enintään yhden vuoden voimassa olevia toistuvaisviisumeja seuraaviin ryhmiin kuuluville henkilöille edellyttäen, että heille on edellisen vuoden aikana myönnetty vähintään yksi viisumi ja he ovat käyttäneet sitä kohdevaltion maahantuloa ja oleskelua koskevan lainsäädännön mukaisesti, ja että heillä on perusteltu syy hakea toistuvaisviisumia:

               a)

               autonkuljettajat, jotka hoitavat kansainvälistä rahti- ja matkustajaliikennettä jäsenvaltioiden alueille ajoneuvoilla, jotka on rekisteröity Ukrainassa;

               b)

               jäsenvaltioiden alueille kulkevien kansainvälisten junien juna-, kylmäkuljetus- ja veturihenkilöstön jäsenet;

               c)

               henkilöt, jotka osallistuvat tieteen, kulttuurin tai taiteen alan toimintaan tai yliopiston järjestämään ja muuhun vaihto-ohjelmaan ja matkustavat säännöllisesti jäsenvaltioihin;

               d)

               kansainvälisten urheilutapahtumien osanottajat ja henkilöt, jotka matkustavat heidän mukanaan työnsä vuoksi;

               e)

               ystävyyskaupunkien järjestämien virallisten vaihto-ohjelmien osanottajat.

         3.   Jäsenvaltioiden diplomaattiset edustustot ja konsulaatit myöntävät vähintään kaksi ja enintään viisi vuotta voimassa olevia toistuvaisviisumeja tämän artiklan 2 kohdassa mainittuihin ryhmiin kuuluville henkilöille edellyttäen, että he ovat kahden edellisen vuoden aikana käyttäneet heille myönnettyä yhden vuoden toistuvaisviisumia kohdevaltion maahantuloa ja oleskelua koskevan lainsäädännön mukaisesti ja että perusteet toistuvaisviisumin hakemiselle ovat edelleen voimassa.
   4.   Tämän artiklan 1–3 kohdassa tarkoitetut henkilöt voivat oleskella jäsenvaltioiden alueella yhteensä enintään 90 päivää 180 päivän kuluessa.
   6 artikla
   Viisumihakemusten käsittelymaksu
   1.   Viisumihakemusten käsittelystä peritään Ukrainan kansalaisilta 35 euron maksu.
   Edellä mainittua määrää voidaan tarkistaa 14 artiklan 4 kohdassa määrätyn menettelyn mukaisesti.
   2.   Jos Ukraina ottaa uudelleen käyttöön EU:n kansalaisia koskevan viisumivelvollisuuden, Ukrainan veloittama viisumimaksu saa olla enintään 35 euroa tai sovittu summa, jos maksua tarkistetaan 14 artiklan 4 kohdassa määrätyn menettelyn mukaisesti.
   3.   Jäsenvaltiot perivät viisumista 70 euron käsittelymaksun, jos hakija jättää viisumihakemuksen ja liiteasiakirjat vasta kolme päivää ennen suunniteltua lähtöpäivää tai myöhemmin. Tätä ei sovelleta 6 artiklan 4 kohdan b, c, e, f, j ja k alakohdassa ja 7 artiklan 3 kohdassa tarkoitettuihin tapauksiin. Kiireellisissä tapauksissa veloitettava maksu on sama kuin 6 artiklan 1 kohdassa määrätty maksu 6 artiklan 4 kohdan a, d, g, h ja i kohdassa ja l–n kohdassa mainittujen ryhmien osalta.
   4.   Seuraaviin ryhmiin kuuluvat henkilöt vapautetaan viisumihakemuksen käsittelymaksusta:

               a)

               jäsenvaltioiden alueella laillisesti oleskelevien Ukrainan kansalaisten luona vierailevat lähisukulaiset (puolisot, lapset ja adoptiolapset, vanhemmat ja huoltajat, isovanhemmat ja lapsenlapset);

               b)

               virallisten valtuuskuntien jäsenet, jotka Ukrainalle osoitetun virallisen kutsun perusteella osallistuvat kokouksiin, neuvotteluihin tai vaihto-ohjelmiin tai tapahtumiin, joita hallitustenväliset järjestöt järjestävät jonkin jäsenvaltion alueella;

               c)

               kansallisten ja alueellisten hallitusten ja parlamenttien jäsenet, perustuslakituomioistuinten ja ylimpien tuomioistuinten jäsenet, ellei heitä ole vapautettu viisumivelvollisuudesta tällä sopimuksella;

               d)

               koululaiset, opiskelijat, jatko-opiskelijat ja heidän mukanaan matkustavat opettajat, jotka osallistuvat opinto- tai koulutustarkoituksessa tehtävälle matkalle;

               e)

               vammaiset ja tarvittaessa heidän mukanaan matkustava henkilö;

               f)

               henkilöt, jotka ovat asiakirjoin osoittaneet matkustavansa humanitaarisista syistä esimerkiksi siksi, että he tarvitsevat kiireellistä lääkärinhoitoa, sekä tällaisen henkilön mukana matkustava henkilö, ja henkilöt, jotka osallistuvat lähisukulaisen hautajaisiin tai vierailevat vakavasti sairaana olevan lähisukulaisen luona;

               g)

               kansainvälisten urheilutapahtumien osanottajat ja heidän mukanaan matkustavat henkilöt;

               h)

               henkilöt, jotka osallistuvat tieteen, kulttuurin tai taiteen alan toimintaan tai yliopistojen järjestämään tai muuhun vaihto-ohjelmaan;

               i)

               ystävyyskaupunkien järjestämien virallisten vaihto-ohjelmien osanottajat;

               j)

               toimittajat;

               k)

               eläkkeensaajat;

               l)

               autonkuljettajat, jotka hoitavat kansainvälistä rahti- ja matkustajaliikennettä jäsenvaltioiden alueille ajoneuvoilla, jotka on rekisteröity Ukrainassa;

               m)

               jäsenvaltioiden alueille kulkevien kansainvälisten junien juna-, kylmäkuljetus- ja veturihenkilöstön jäsenet;

               n)

               alle 18-vuotiaat lapset ja alle 21-vuotiaat huollettavana olevat lapset.

         7 artikla
   Viisumihakemusten käsittelyajat
   1.   Jäsenvaltioiden diplomaattiset edustustot ja konsulaatit tekevät päätöksen viisumin myöntämisestä 10 kalenteripäivän kuluessa viisumihakemuksen ja sen liiteasiakirjojen vastaanottamisesta.
   2.   Viisumihakemusta koskevaa päätöksentekoaikaa voidaan pidentää enintään 30 kalenteripäivään yksittäistapauksissa, erityisesti silloin kun hakemuksen käsittely vaatii lisätarkistuksia.
   3.   Kiireellisissä tapauksissa viisumihakemusta koskeva päätös voidaan tehdä kahden päivän kuluessa tai nopeammin.
   8 artikla
   Lähtö siinä tapauksessa, että asiakirjat ovat kadonneet tai ne on varastettu
   Euroopan unionin ja Ukrainan kansalaiset, jotka ovat kadottaneet henkilöasiakirjansa tai joilta ne on varastettu heidän oleskellessaan Ukrainan tai jäsenvaltioiden alueella, voivat lähteä kyseiseltä alueelta ilman viisumia tai muuta lupaa jäsenvaltioiden tai Ukrainan diplomaatti- tai konsuliedustuston heille myöntämän voimassa olevan, rajanylitykseen oikeuttavan henkilöasiakirjan perusteella.
   9 artikla
   Viisumin voimassaoloajan pidentäminen poikkeuksellisissa olosuhteissa
   Jos Ukrainan kansalaiset eivät voi lähteä jäsenvaltioiden alueelta viisumissa mainittuun määräaikaan mennessä ylivoimaisen esteen vuoksi, heidän viisuminsa voimassaoloaikaa voidaan pidentää maksutta vastaanottavan valtion soveltaman lainsäädännön mukaisesti, kunnes paluu asuinvaltioon on mahdollinen.
   10 artikla
   Diplomaattipassit
   1.   Ukrainan kansalaisilta, joilla on voimassa oleva diplomaattipassi, ei vaadita viisumia jäsenvaltioiden alueelle tuloa, alueelta poistumista tai alueen kauttakulkua varten.
   2.   Tämän artiklan 1 kohdassa mainitut henkilöt voivat oleskella jäsenvaltioiden alueella enintään 90 päivää 180 päivän kuluessa.
   11 artikla
   Viisumien alueellinen voimassaolo
   Ukrainan kansalaisilla on oikeus matkustaa jäsenvaltioiden alueella samoin edellytyksin kuin Euroopan unionin kansalaiset, ellei jäsenvaltioiden kansallista turvallisuutta koskevista kansallisista säännöksistä ja määräyksistä tai sellaisia viisumeja, joiden alueellinen voimassaolo on rajattu, koskevista EU:n säännöksistä muuta johdu.
   12 artikla
   Sopimuksen hallinnointia käsittelevä sekakomitea
   1.   Sopimuspuolet perustavat asiantuntijoiden sekakomitean, jäljempänä ’komitea’, joka koostuu Euroopan yhteisön ja Ukrainan edustajista. Yhteisöä edustaa Euroopan yhteisöjen komissio jäsenvaltioiden asiantuntijoiden avustamana.
   2.   Komitean tehtävänä on muun muassa

               a)

               valvoa tämän sopimuksen täytäntöönpanoa;

               b)

               ehdottaa sopimukseen muutoksia tai lisäyksiä;

               c)

               ratkaista riitoja, jotka johtuvat tämän sopimuksen määräysten tulkinnasta tai soveltamisesta.

         3.   Komitea kokoontuu tarvittaessa jommankumman sopimuspuolen pyynnöstä ja vähintään kerran vuodessa.
   4.   Komitea vahvistaa työjärjestyksensä.
   13 artikla
   Tämän sopimuksen suhde jäsenvaltioiden ja Ukrainan välillä tehtyihin kahdenvälisiin sopimuksiin
   Tämän sopimuksen määräyksiä sovelletaan sopimuksen voimaantulosta alkaen ensisijaisina muihin sellaisiin kahden- tai monenvälisiin sopimuksiin tai järjestelyihin nähden, joita on tehty yksittäisten jäsenvaltioiden ja Ukrainan välillä, siltä osin kuin viimeksi mainittujen sopimusten tai järjestelyjen määräykset koskevat tämän sopimuksen soveltamisalaan kuuluvia asioita.
   14 artikla
   Loppumääräykset
   1.   Sopimuspuolet ratifioivat tai hyväksyvät tämän sopimuksen omia menettelyjään noudattaen, ja sopimus tulee voimaan toisen kuukauden ensimmäisenä päivänä sen päivän jälkeen, jona sopimuspuolet ovat ilmoittaneet toisilleen saattaneensa edellä tarkoitetut menettelyt päätökseen.
   2.   Tämän artiklan 1 kohdasta poiketen tämä sopimus tulee voimaan vasta samana päivänä kuin Euroopan yhteisön ja Ukrainan välinen takaisinottosopimus, jos kyseinen päivämäärä on myöhempi kuin tämän artiklan 1 kohdassa tarkoitettu päivämäärä.
   3.   Tämä sopimus on voimassa toistaiseksi, ellei sitä irtisanota tämän artiklan 6 kohdan mukaisesti.
   4.   Tätä sopimusta voidaan muuttaa sopimuspuolten kirjallisella sopimuksella. Muutokset tulevat voimaan, kun sopimuspuolet ovat ilmoittaneet toisilleen saattaneensa tätä varten tarvittavat sisäiset menettelynsä päätökseen.
   5.   Kumpikin sopimuspuoli voi keskeyttää tämän sopimuksen tai sen osan soveltamisen yleiseen järjestykseen tai kansallisen turvallisuuden tai kansanterveyden suojelemiseen liittyvistä syistä. Päätös soveltamisen keskeyttämisestä on annettava tiedoksi toiselle sopimuspuolelle viimeistään 48 tuntia ennen päätöksen voimaantuloa. Kun keskeyttämiseen johtaneet syyt lakkaavat olemasta voimassa, soveltamisen keskeyttäneen sopimuspuolen on ilmoitettava tästä välittömästi toiselle sopimuspuolelle.
   6.   Kumpi tahansa sopimuspuoli voi irtisanoa tämän sopimuksen ilmoittamalla siitä kirjallisesti toiselle sopimuspuolelle. Sopimuksen voimassaolo päättyy 90 päivän kuluttua päivästä, jona kyseinen ilmoitus on tehty.

      Tehty Luxemburgissa kahdeksantenatoista päivänä kesäkuuta vuonna kaksituhattaseitsemän kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja ukrainan kielellä, ja jokainen teksti on yhtä todistusvoimainen.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовaриство

         За Укрaйнa
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l'Ukraine
         Per l'Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         3а Уκраїну

   SOPIMUKSEEN LIITETTY PÖYTÄKIRJA JÄSENVALTIOISTA, JOTKA EIVÄT SOVELLA TÄYSIMÄÄRÄISESTI SCHENGENIN SÄÄNNÖSTÖÄ
   Ne jäsenvaltiot, joita Schengenin säännöstö velvoittaa mutta jotka eivät myönnä Schengen-viisumeja ennen kuin neuvosto on tehnyt asiaa koskevan päätöksen, myöntävät kansallisia viisumeja, jotka ovat voimassa ainoastaan niiden omalla alueella.
   Nämä jäsenvaltiot voivat yksipuolisesti tunnustaa Schengen-viisumit ja oleskeluluvat niiden alueen kautta tapahtuvaa kauttakulkua varten Euroopan parlamentin ja neuvoston päätöksen N:o 895/2006/EY mukaisesti.
   EUROOPAN YHTEISÖN JULISTUS LYHYTAIKAISTA OLESKELUA VARTEN MYÖNNETTÄVIEN VIISUMIEN MYÖNTÄMISESTÄ SOTILAS- JA SIVIILIHAUTAUSMAILLA KÄYNTIÄ VARTEN
   Jäsenvaltioiden diplomaattiset edustustot ja konsulaatit myöntävät sotilas- ja siviilihautausmailla vieraileville henkilöille pääsääntöisesti lyhytaikaiseen oleskeluun tarkoitettuja viisumeita enintään 14 päiväksi.
   YHTEINEN JULISTUS TANSKASTA
   Sopimuspuolet toteavat, että tätä sopimusta ei sovelleta viisumien myöntämismenettelyihin Tanskan kuningaskunnan diplomaattisissa edustustoissa ja konsulaateissa.
   Tämän vuoksi on suotavaa, että Tanskan ja Ukrainan viranomaiset tekevät viipymättä kahdenvälisen sopimuksen, jonka mukaan viisumien myöntämistä helpotetaan samalla tavoin kuin Euroopan yhteisön ja Ukrainan välillä tehdyllä sopimuksella.
   YHTEINEN JULISTUS YHDISTYNEESTÄ KUNINGASKUNNASTA JA IRLANNISTA
   Sopimuspuolet ottavat huomioon sen, että tätä sopimusta ei sovelleta Yhdistyneen kuningaskunnan eikä Irlannin alueella.
   Tämän vuoksi on suotavaa, että Yhdistyneen kuningaskunnan ja Irlannin sekä Ukrainan viranomaiset tekevät kahdenväliset sopimukset viisumien myöntämismenettelyjen helpottamisesta.
   YHTEINEN JULISTUS ISLANNISTA JA NORJASTA
   Sopimuspuolet ottavat huomioon Euroopan yhteisön sekä Norjan ja Islannin läheiset suhteet, jotka johtuvat erityisesti näiden maiden osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 tehdystä sopimuksesta.
   Tämän vuoksi on suotavaa, että Norjan ja Islannin sekä Ukrainan viranomaiset tekevät viipymättä kahdenväliset sopimukset, joiden mukaan viisumien myöntämistä helpotetaan samalla tavoin kuin Euroopan yhteisön ja Ukrainan välillä tehdyllä sopimuksella.
   KOMISSION JULISTUS KIELTEISEN VIISUMIPÄÄTÖKSEN PERUSTELUSTA
   Euroopan komissio toteaa, että läpinäkyvyys on viisuminhakijoiden kannalta tärkeää, ja muistuttaa, että diplomaatti- ja konsuliedustustojen yhteisen konsuliohjeiston uudelleenlaadintaa koskeva lainsäädäntöehdotus annettiin 19 päivänä heinäkuuta 2006. Siinä käsitellään kielteisten viisumipäätösten perustelua ja niitä koskevia valitusmahdollisuuksia.
   EUROOPAN YHTEISÖN JULISTUS VIISUMINHAKIJOIDEN MAHDOLLISUUDESTA SAADA TIETOJA JA LYHYTAIKAISTA OLESKELUA VARTEN MYÖNNETTÄVIEN VIISUMIEN MYÖNTÄMISMENETTELYJÄ JA TARVITTAVIA LIITEASIAKIRJOJA KOSKEVIEN TIETOJEN YHDENMUKAISTAMISESTA
   Euroopan yhteisö toteaa, että läpinäkyvyys on viisuminhakijoiden kannalta tärkeää, ja muistuttaa, että Euroopan komissio antoi 19 päivänä heinäkuuta 2006 diplomaatti- ja konsuliedustustojen yhteisen konsuliohjeiston uudelleenlaadintaa koskevan lainsäädäntöehdotuksen. Ohjeistossa käsitellään viisuminhakijoiden pääsyä jäsenvaltioiden diplomaattisiin edustustoihin ja konsulaatteihin.
   Viisuminhakijoille annettavien tietojen osalta Euroopan yhteisö katsoo, että olisi ryhdyttävä tarkoituksenmukaisiin toimenpiteisiin:

               —

               viisuminhakijoille olisi laadittava perusohjeet viisumien hakemiseen liittyvistä menettelyistä ja edellytyksistä sekä viisumien voimassaolosta,

               —

               Euroopan yhteisö laatii luettelon sovellettavista vähimmäisvaatimuksista, jotta voidaan varmistaa, että ukrainalaiset hakijat saavat johdonmukaiset ja yhtenevät perustiedot ja että heiltä vaaditaan periaatteessa samat selvitykset.

         Edellä mainituista ohjeista on tiedotettava laajalti (konsuliedustustojen ilmoitustauluilla, esitteinä, verkkosivustoilla jne.).
   Jäsenvaltioiden diplomaattiset edustustot ja konsulaatit antavat tietoja Schengenin säännöstön nojalla voimassa olevista mahdollisuuksista helpottaa tapauskohtaisesti viisumien myöntämistä lyhytaikaista oleskelua varten.
   POLIITTINEN JULISTUS PAIKALLISESTA RAJALIIKENTEESTÄ
   PUOLAN, UNKARIN, SLOVAKIAN JA ROMANIAN JULISTUS
   Unkarin tasavalta, Puolan tasavalta, Slovakian tasavalta sekä Romania siitä päivästä alkaen, jolloin se liittyy Euroopan unioniin, ilmoittavat olevansa halukkaita aloittamaan neuvottelut Ukrainan kanssa kahdenvälisistä sopimuksista pannakseen täytäntöön paikallista rajaliikennettä koskevan järjestelyn, joka vahvistettiin paikallista rajaliikennettä koskevan järjestelyn käyttöönotosta jäsenvaltioiden maaulkorajoilla sekä Schengenin yleissopimuksen säännösten muuttamisesta 5 päivänä lokakuuta 2006 annetussa EY:n asetuksessa.


title: 2008/539/EY: Euroopan parlamentin päätös 24. huhtikuuta 2007 vastuuvapauden myöntämisestä kuudennen, seitsemännen, kahdeksannen ja yhdeksännen Euroopan kehitysrahaston talousarvion toteuttamisesta varainhoitovuonna 2005

text:
               15.7.2008

               FI

               Euroopan unionin virallinen lehti

               L 187/189

         EUROOPAN PARLAMENTIN PÄÄTÖS
   24. huhtikuuta 2007
   vastuuvapauden myöntämisestä kuudennen, seitsemännen, kahdeksannen ja yhdeksännen Euroopan kehitysrahaston talousarvion toteuttamisesta varainhoitovuonna 2005
   (2008/539/EY)
   EUROOPAN PARLAMENTTI, joka
   ottaa huomioon komission kertomuksen varainhoitovuotta 2004 koskevien vastuuvapauden myöntämispäätösten seurannasta (KOM(2006)0641 ja sen liitteen SEC(2006)1376),
   ottaa huomioon kuudennen, seitsemännen, kahdeksannen ja yhdeksännen EKR:n tilinpäätöksen varainhoitovuodelta 2005 (KOM(2006)0429 — C6-0264/2006) (1),
   ottaa huomioon selvityksen 6.–9. Euroopan kehitysrahaston (EKR) varainhoidosta vuonna 2005 (KOM(2006)0405),
   ottaa huomioon tilintarkastustuomioistuimen vuosikertomuksen kuudennesta, seitsemännestä, kahdeksannesta ja yhdeksännestä Euroopan kehitysrahastosta (EKR) rahoitetuista toimista varainhoitovuodelta 2005 ja toimielinten vastaukset (2),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (3),
   ottaa huomioon neuvoston 27. helmikuuta 2007 antamat suositukset (6061/2007 — C6-0094/2007, 6062/2007 — C6-0095/2007, 6063/2007 — C6-0096/2007, 6064/2007 — C6-0097/2007),
   ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (4) 33 artiklan,
   ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (5) 32 artiklan,
   ottaa huomioon EY:n perustamissopimuksen 276 artiklan,
   ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (6) 74 artiklan,
   ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (7) 119 artiklan,
   ottaa huomioon työjärjestyksen 70 artiklan, 71 artiklan kolmannen luetelmakohdan ja liitteen V,
   ottaa huomioon talousarvion valvontavaliokunnan mietinnön ja kehitysyhteistyövaliokunnan lausunnon (A6-0115/2007),

               A.

               ottaa huomioon, että tilintarkastustuomioistuin päätyi tarkastuslausumassaan Euroopan kehitysrahastoista siihen, että varainhoitovuoden 2005 tilinpäätökset antavat tiettyjä poikkeuksia lukuun ottamatta luotettavan kuvan varainhoitovuoden tuloista ja menoista ja taloudellisesta tilanteesta varainhoitovuoden lopussa,

               B.

               ottaa huomioon, että tilien perustana olevien toimien laillisuutta ja asianmukaisuutta koskevat tilintarkastustuomioistuimen tarkastuspäätelmät perustuvat muun muassa toimia koskevan otoksen tarkastukseen,

               C.

               ottaa huomioon tilintarkastustuomioistuimen todenneen tutkittujen asiakirjojen perusteella, että tileihin kirjatut tulot, Euroopan kehitysrahastoille myönnetyt määrärahat sekä maksusitoumukset ja maksut ovat kaiken kaikkiaan lailliset ja asianmukaiset,

               1.

               myöntää komissiolle vastuuvapauden kuudennen, seitsemännen, kahdeksannen ja yhdeksännen Euroopan kehitysrahaston talousarvion toteuttamisesta varainhoitovuonna 2005;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle ja Euroopan investointipankille sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Hans-Gert PÖTTERING

            Pääsihteeri

         Harald RØMER

      (1)  EUVL C 265, 31.10.2006, s. 1.

      (2)  EUVL C 263, 31.10.2006, s. 205.

      (3)  EUVL C 263, 31.10.2006, s. 213.

      (4)  EYVL L 156, 29.5.1998, s. 108.

      (5)  EUVL L 317, 15.12.2000, s. 355.

      (6)  EYVL L 191, 7.7.1998, s. 53.

      (7)  EUVL L 83, 1.4.2003, s. 1.
    ---documentbreak---

               15.7.2008

               FI

               Euroopan unionin virallinen lehti

               L 187/191

         EUROOPAN PARLAMENTIN PÄÄTÖSLAUSELMA
   24. huhtikuuta 2007
   joka sisältää huomautukset, jotka ovat erottamaton osa päätöstä vastuuvapauden myöntämisestä kuudennen, seitsemännen, kahdeksannen ja yhdeksännen Euroopan kehitysrahaston talousarvion toteuttamisesta varainhoitovuonna 2005
   EUROOPAN PARLAMENTTI, joka
   ottaa huomioon komission kertomuksen varainhoitovuotta 2004 koskevien vastuuvapauden myöntämispäätösten seurannasta (KOM(2006)0641 ja sen liitteen SEC(2006)1376),
   ottaa huomioon kuudennen, seitsemännen, kahdeksannen ja yhdeksännen EKR:n tilinpäätöksen varainhoitovuodelta 2005 (KOM(2006)0429 — C6-0264/2006) (1),
   ottaa huomioon selvityksen 6.–9. Euroopan kehitysrahaston (EKR) varainhoidosta vuonna 2005 (KOM(2006)0405),
   ottaa huomioon tilintarkastustuomioistuimen vuosikertomuksen kuudennesta, seitsemännestä, kahdeksannesta ja yhdeksännestä Euroopan kehitysrahastosta rahoitetuista toimista varainhoitovuodelta 2005 ja tarkastettujen toimielinten vastaukset (2),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (3),
   ottaa huomioon neuvoston 27. helmikuuta 2007 antamat suositukset (6061/2007 — C6-0094/2007, 6062/2007 — C6-0095/2007, 6063/2007 — C6-0096/2007, 6064/2007 — C6-0097/2007),
   ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (4) 33 artiklan,
   ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (5) 32 artiklan,
   ottaa huomioon EY:n perustamissopimuksen 276 artiklan,
   ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (6) 74 artiklan,
   ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (7) 119 artiklan,
   ottaa huomioon työjärjestyksen 70 artiklan, 71 artiklan kolmannen luetelmakohdan ja liitteen V,
   ottaa huomioon talousarvion valvontavaliokunnan mietinnön ja kehitysyhteistyövaliokunnan lausunnon (A6-0115/2007),

               A.

               ottaa huomioon, että 27. maaliskuuta 2003 annetun varainhoitoasetuksen 119 artiklassa säädetään, että komissio pyrkii kaikin tavoin toimimaan vastuuvapauden myöntämistä koskevaan päätökseen liitettyjen huomautusten mukaisesti ja antaa Euroopan parlamentin pyynnöstä selvityksen toimenpiteistä, jotka on toteutettu näiden huomautusten perusteella,

               B.

               ottaa huomioon, että Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välistä Cotonoussa 23. kesäkuuta 2000 allekirjoitettua kumppanuussopimusta (8) tarkistettiin hiljattain Luxembourgissa 25. kesäkuuta 2005 (9) allekirjoitetulla sopimuksella,

         Tarkastuslausuma

               1.

               panee merkille, että Euroopan tilintarkastustuomioistuin katsoo alla eritellyistä ongelmista huolimatta, että tilit antavat luotettavan kuvan kuudennen, seitsemännen, kahdeksannen ja yhdeksännen Euroopan kehitysrahaston (EKR) tuloista ja menoista:

                           a)

                           nykyinen tietotekniikkajärjestelmä ei mahdollista täydellisten tilinpitotietojen saamista,

                           b)

                           pankkitakuita koskevat tiedot ovat puutteellisia, minkä takia vakuudet arvioitiin neljä prosenttia liian pieniksi;

               2.

               panee merkille tilien perustana olevien toimien osalta, että tilintarkastustuomioistuin katsoo tulojen, Euroopan kehitysrahastoille myönnettyjen määrärahojen, maksusitoumusten ja maksujen olevan kaiken kaikkiaan lailliset ja asianmukaiset;

               3.

               muistuttaa, että noin puolet kaikista määrärahoista koostuu hankkeiden toteuttamiseen tarkoitetusta ohjelmoitavasta tuesta; panee merkille, että nämä varat pannaan täytäntöön kahdessa vaiheessa: komissio tekee rahoituspäätöksen, joka näkyy tileissä rahoitussitoumuksina; sopimusten tekeminen, joka puolestaan näkyy tileissä yksittäisinä oikeudellisina sitoumuksina, sekä maksujen hyväksyminen kuuluvat asianomaisen valtion kansalliselle tulojen ja menojen hyväksyjälle komission ja asianomaisen valtion tekemän rahoitussopimuksen mukaisesti;

               4.

               korostaa, että tilintarkastustuomioistuin havaitsi aikaisempaa suuremman riskin virheisiin, jotka kohdistuvat kansallisten tulojen ja menojen hyväksyjien vastuulla oleviin toimiin; toteaa yksittäisten oikeudellisten sitoumusten osalta, että havaitut virheet koskivat esimerkiksi asianmukaisten tarjouskilpailumenettelyjen käyttöä erityisesti työsuunnitelmien ja tukisopimusten puitteissa, pankkitakuita ja ohjelmien täytäntöönpanon aloittamista koskevien määräaikojen noudattamatta jättämistä; toteaa maksujen osalta, että virheet koskivat maksujen summaa tai olivat muunlaisia virheitä, kuten sopimusvelvoitteiden noudattamatta jättämistä;

               5.

               tunnustaa tilintarkastustuomioistuimen kannan mukaisesti, että komissio on pyrkinyt lisäämään kansallisten tulojen ja menojen hyväksyjien hallinnollista valmiutta tarjoamalla teknistä tukea, välineitä ja koulutusta; ilmaisee kuitenkin huolensa siitä, että komissio arvioi kyseisten ponnistusten tulokset vaihteleviksi; kehottaa komissiota hiomaan ongelmallisia tapauksia koskevaa tukistrategiaansa;

         Tilivelvollisuuden parantaminen komission hallinnoidessa EKR:n varoja

               6.

               muistuttaa, että edellisessä vastuuvapauspäätöslauselmassa parlamentti kehotti komissiota selkiyttämään komission jäsenten vastuualueita EKR:n ja yhteisön ulkopuolelle suunnattavan tuen hallinnassa; on tietoinen komission kannasta, jonka mukaan vastuun jako toimii käytännössä hyvin huolimatta tietynlaisesta komission yksiköiden välisen koordinoinnin tarpeesta aiheutuvasta monimutkaisuudesta; kehottaa kuitenkin komissiota pohtimaan mahdollisia keinoja hallintorakenteen yksinkertaistamiseksi EKR:a koskeviin vastuualueisiin liittyvän epäselvyyksien riskin vähentämiseksi;

         Euroopan investointipankin hallinnoimien EKR:n varojen demokraattisen valvonnan tehostaminen

               7.

               panee merkille yhdeksännen EKR:n alkuperäisten kokonaismäärärahojen osalta, että yhteensä näitä varoja on 13 800 miljoonaa euroa, ja Euroopan investointipankki vastaa EKR:n investointikehyksen kautta käytettävistä 2 200 miljoonasta eurosta; panee merkille, että kyseiseen investointikehykseen ei sovelleta tilintarkastustuomioistuimen tarkastuslausumaa eikä parlamentin vastuuvapausmenettelyä;

               8.

               ehdottaa, että EIP selostaa parlamentin talousarvion valvontavaliokunnalle, kuinka se on hallinnoinut EKR:n investointivaroja, ja muistuttaa, että yhdeksänteen Euroopan kehitysrahastoon sovellettavan varainhoitoasetuksen VII osaston mukaisesti yhteisöjen tilintarkastustuomioistuin tarkastaa EIP:n hallinnoimat EKR:n tilit;

               9.

               toistaa aiemmissa vastuuvapauspäätöslauselmissa esittämänsä kannan, jonka mukaan nykyisessä EKR:a koskevassa varainhoitoasetuksessa on tiettyjä epäjohdonmukaisuuksia EKR:n tileihin nähden: kun komissio esittää vastuuvapausmenettelyn kuluessa parlamentille EKR:n tilejä koskevat konsolidoidut tilinpäätökset, jotka sisältävät tilinpäätökset sekä EIP:n toimittamat tiedot, parlamentti tarkastelee tämän jälkeen ainoastaan tilejä eikä huomioi EIP:n toimittamia tietoja;

               10.

               muistuttaa, että tilintarkastustuomioistuin pahoitteli lausunnossaan nro 12/2002 (10), että EIP:n hallinnoimat EKR:n toimet eivät kuulu parlamentin ja neuvoston suorittaman vastuuvapausmenettelyn piiriin; kannattaa tilintarkastustuomioistuimen perusteluja, joiden mukaan EIP toteutti kyseiset toimet yhteisön puolesta ja yhteisön vastuulla ja että aluksi kyseisiin toimiin suunnatut varat olivat peräisin eurooppalaisilta veronmaksajilta eivätkä rahoitusmarkkinoilta;

               11.

               on vakuuttunut, että EIP:n hallinnoimien EKR:n varojen käytön avoimuus ja demokraattinen valvonta vahvistuisi, mikäli näihin toimiin sovellettaisiin parlamentin ja neuvoston suorittamaa vastuuvapausmenettelyä; kehottaa jäsenvaltioita, komissiota ja EIP:a puuttumaan tähän kysymykseen tulevassa EKR:a koskevan varainhoitoasetuksen tarkistamisessa;

         Resurssirajoituksiin puuttuminen

               12.

               panee jälleen merkille, että EKR:n sisällyttäminen EU:n talousarvioon parantaisi Euroopan kehitysyhteistyön johdonmukaisuutta yleisesti, lisäisi avoimuutta ja tehokkuutta ja mahdollistaisi demokraattisen valvonnan;

               13.

               on huolissaan siitä, että varainhoitoa koskevassa kertomuksessaan komissio ilmoitti, että varainhoitoa koskevien resurssirajoitusten takia jätettiin huomiotta tietyt taloudellisen hallinnan muodot, joista voidaan mainita asianmukaisina esimerkkeinä Stabex-ohjelmien valvonta ja jälkitarkastusten suorittaminen; panee lisäksi merkille, että EuropeAid-yhteistyötoimiston ja kehitysyhteistyön pääosaston ennusteiden mukaan niiden henkilöstömäärä on jatkossa riittämätön, kun otetaan huomioon työmäärän huomattava lisääntyminen tulevina vuosina;

               14.

               panee merkille, että komission käyttämät vertailuperusteet on johdettu muihin avunantajiin tehdyn vertailun avulla, ja komissio on asettanut tavoitteekseen ylläpitää henkilöstömäärää, joka on laajuudeltaan 4,5 henkilöä kutakin 10 miljoonan euron avustusta kohti; katsoo, että tietyn kutakin 10 miljoonan euron avustusta kohti lasketun henkilöstötason saavuttaminen ei sinänsä voi tarjota vastuuvapauden myöntävälle viranomaiselle riittävää vakuutta siitä, että täytäntöönpano ja taloudellinen valvonta eivät kärsi nykyisestä henkilöstövajeesta, kuten komissiokin myönsi;

               15.

               kehottaa tilintarkastustuomioistuimen kannan mukaisesti komissiota ilmoittamaan vuotta 2006 koskevassa varainhoitoselvityksessään nykyisten resurssirajoitusten tuloksena laaditut ensisijaiset tavoitteet sekä Euroopan kehitysrahastojen täytäntöönpanon seuraukset;

               16.

               kehottaa komissiota arvioimaan tilintarkastusstrategiaansa ja järjestämään nykyiset tarkastusorganisaatiot ja tarkastuksen henkilöstöresurssit uudelleen sekä erityisesti mahdolliset resurssirajoitukset huomioon ottaen harkitsemaan tiiviimpää yhteistyötä EKR:n varojen hallintaa yleisesti tuntevien jäsenvaltioiden kansallisten asiantuntijoiden kanssa ja jäsenvaltioiden tunnettujen ja hyvämaineisten yksityisten yritysten laajempaa käyttöä ohjelmien ja yksittäisten hankkeiden toteuttamisessa;

         Vakaan IT-järjestelmän rakentaminen tilintarkastus- ja hallintotarkoituksiin

               17.

               jakaa tilintarkastustuomioistuimen huolen siitä, että nykyisen tilintarkastusjärjestelmän välityksellä ei saatu täyttä selvyyttä vuoden 2005 tilintarkastustiedoista, joten suoriteperusteisen kirjanpidon periaatteen noudattamiseksi tilejä oli täydennettävä käsin;

               18.

               on huolissaan EuropeAidin sisäisen tarkastusjärjestelmän puitteissa toteutetun EuropeAidin paikallisen tietotekniikkajärjestelmän tarkastuksen tuloksista, jonka mukaan sovellusten valvominen oli asianmukaista, mutta järjestelmän hallinto ja turvallisuus vastasivat vain ”johtavien käytäntöjen” mukaisia vähimmäisstandardeja;

               19.

               panee merkille, että EKR:n varojen hallinto siirretään samaan tietotekniikkajärjestelmään, jota käytetään yleisestä talousarviosta rahoitetun kehitysavun hallinnointiin (CRIS — ABAC); panee merkille, että siirtyminen on lykkääntynyt ja nyt sen suunnitellaan tapahtuvan vuoden 2007 lopussa eli ennen kymmenennen EKR:n käynnistymistä vuonna 2008; kehottaa komissiota tiedottamaan parlamentille siirtymisprosessin tuloksista; odottaa komission varmistavan, että siirtymäprosessin aikana tilintarkastustuomioistuimelle ja vastuuvapauden myöntävälle viranomaiselle toimitetaan täydelliset ja luotettavat tiedot;

               20.

               pitää tervetulleena komission valmiutta tiedottaa parlamentille EKR:n varainhoidon integroimisesta yhteiseen RELEX-tietojärjestelmään (CRIS) heinäkuussa ja jälleen syyskuussa;

               21.

               kannattaa komission pyrkimystä parantaa EuropeAidin tietotekniikkajärjestelmää paitsi tilintarkastus- myös hallintavälineenä; kehottaa komissiota tässä yhteydessä kiinnittämään erityistä huomiota parempaan ja johdonmukaisempaan tarkastuksessa tehtyjen havaintojen seurantaan;

         EKR:n kautta rahoitettavan EU:n kehitysavun vaikutusten arviointi

               22.

               on vakuuttunut, että ensimmäinen askel EKR:n kautta rahoitettavan EU:n kehitysavun tulosten arvioimisessa on, että komissio asettaa yhdessä avunsaajamaiden kumppaneiden kanssa mahdollisimman täsmälliset tavoitteet, joiden avulla edistystä voidaan arvioida helposti ja täsmällisesti täytäntöönpanon kaikissa vaiheissa;

               23.

               panee merkille, että lokakuussa 2006 annetussa komission kertomuksessa varainhoitovuotta 2004 koskevien vastuuvapauden myöntämispäätösten seurannasta viitataan siihen, että vuosia 2007–2013 koskevan maakohtaisen ohjelmasuunnittelukierroksen yhteydessä komissio on parhaillaan kehittämässä tarkempien indikaattorien käyttöä koskevia suosituksia kaikilla ohjelma-asiakirjojen kattamilla merkittävillä aloilla;

               24.

               pitää erittäin tärkeänä, että jo ohjelmasuunnitteluprosessin alkuun sisällytetään tarkat suoritusindikaattorit; kehottaa komissiota ilmoittamaan varainhoitoselvityksessään 2006, missä määrin suoritusindikaattoreita koskevia suosituksia on pantu täytäntöön kaudella 2007–2013;

               25.

               odottaa, että komissio kehottaa tuensaajamaissa toimivia edustustojaan esittämään raporteissaan yksityiskohtaiset tiedot EU:n varojen käytön tuloksista käytännössä, jotta komissio voi mitata ja julkaista EU:n kehitysyhteistyön tulokset;

         EKR:n varojen täytäntöönpanon parantaminen edelleen

               26.

               ilmaisee toiveikkuutensa suorituskyvyn arviointia koskevan ennusteen toteutumisesta ja toteaa, että kaikki yhdeksännen EKR:n varat on sidottu vuoden 2007 loppuun mennessä, jolloin yhdeksännen EKR:n voimassaolo päättyy; kehottaa komissiota tiedottamaan parlamentille yhdeksännen EKR:n sitoumusten kehityksestä sekä aikaisempien EKR:jen ja maksujen tilanteesta riittävän aikaisin varainhoitovuotta 2006 koskevaan vastuuvapausmenettelyyn nähden;

               27.

               muistuttaa, että aikaisemmissa vastuuvapausmenettelyissä maksamatta olevien sitoumusten (reste à liquider = RAL) vähentäminen on ollut parlamentin pitkäaikaisena huolenaiheena; kannattaa komission tuoreita aloitteita, jotka koskevat maksamatta olevien sitoumusten vähentämistä; panee merkille, että vuonna 2006 maksamatta olevia sitoumuksia vähennettiin ensimmäistä kertaa ja nyt niiden suuruus on 10 324 miljoonaa euroa; panee merkille, että ”vanhoja” eli yli viisi vuotta vanhoja maksamatta olevia sitoumuksia on vähennetty 1,62 miljardista eurosta 867 miljoonaan euroon; panee merkille, että lepäävät sitoumukset eli sitoumukset, joista ei ole allekirjoitettu sopimusta tai joita koskevia maksuja ei ole maksettu kahteen vuoteen, on vähennetty 350 miljoonasta eurosta 285 miljoonaan euroon; kehottaa komissiota jatkamaan ponnistuksiaan maksamatta olevien sitoumusten vähentämiseksi ja raportoimaan vastuuvapauden myöntävälle viranomaiselle yksityiskohtaisesti saavutetusta edistyksestä;

               28.

               panee merkille, että varainhoitovuotta 2005 koskeva varainhoitoselvitys toimitettiin myöhässä; odottaa komission toimittavan varainhoitovuotta 2006 koskevassa varainhoitoselvityksessään tilintarkastustuomioistuimen pyytämää yksityiskohtaisempaa tietoa erityisesti lepäävien sitoumusten vähentämisstrategiasta;

               29.

               pitää tervetulleena, että perusterveydenhoitoon ja peruskoulutukseen käytettyjen EU:n varojen osuus nousi 4,98 prosentista 6,83 prosenttiin; pahoittelee kuitenkin, että tämä osuus on vielä kaukana vuoden 2005 talousarviossa asetetusta 20 prosentin tavoitteesta; pitää mahdottomana hyväksyä, että komissio käyttää perusterveydenhoidon ja peruskasvatuksen aloille tehtyjen liian vähäisten investointien tekosyynä sitä legitiimiä ja tarpeellista tavoitetta, jonka mukaan on pyrittävä parempaan tukijoiden väliseen koordinointiin ja työnjakoon, ja kehottaa komissiota viipymättä toteuttamaan toimenpiteitä, jotta 20 prosentin tavoite voidaan saavuttaa, sekä ilmoittamaan parlamentille vähintään kahdesti vuodessa kirjallisesti vallitsevasta täytäntöönpanotilanteesta sekä laskelmaan vaikuttavista tekijöistä;

               30.

               pahoittelee, että komissio ei tähän mennessä ole kehittänyt kattavaa strategiaa, jotta terveyden ja koulutuksen alat otettaisiin yhdessä vastaanottajamaiden kanssa painopistealueiksi uusissa maakohtaisissa strategioissa;

               31.

               pahoittelee lisäksi, että komission päinvastaisista vakuutteluista huolimatta valmisteilla olevista maakohtaisista strategioista puuttuu yleisesti vuosituhattavoitteita koskeva selkeä profiili, puhumattakaan kunkin vuosituhattavoitteen saavuttamista koskevista erityistavoitteista ja aikatauluista, eikä niissä käsitellä riittävästi yhteisön panosta tavoitteiden saavuttamisessa;

               32.

               kehottaa komissiota kiinnittämään enemmän huomiota ammattitaitoisen työvoiman muuttoon kehitysmaista EU-maihin sekä ehdottamaan sopivia toimenpiteitä, joilla helpotetaan kehitysmaiden ammattitaitoisen työvoiman jäämistä tai palaamista kotimaahansa, jotta tukijoiden muun muassa terveydenhoidon ja koulutuksen alalla toteuttamat toimenpiteet koituvat pitkällä aikavälillä ja tehokkaasti kehitysmaiden köyhyyden torjunnan hyväksi;

               33.

               pitää tervetulleena komission ponnisteluja Euroopan unionin kehitysyhteistyöpolitiikkaa koskevan yhteisen julistuksen täytäntöönpanemiseksi ja kehottaa komissiota edelleen korostamaan kehitysyhteistyöpolitiikan ympäristöulottuvuutta ja ottamaan tässä huomioon ympäristöystävällisen energiahuollon tukemisen;

         Budjettitukea koskevan moitteettoman varainhoidon varmistaminen

               34.

               panee merkille, että komissio katsoo avunsaajamaille osoitettavan budjettituen olevan yhä tärkeämpi väline kehitysyhteistyöpolitiikan tehokkaassa toteuttamisessa; panee merkille, että EKR:n sitoumusten osuus yleisessä ja alakohtaisessa budjettituessa nousi merkittävästi, 18 prosentista vuonna 2004 32 prosenttiin vuonna 2005;

               35.

               huomauttaa, että budjettituen osalta tilintarkastustuomioistuimen valvontavalta on rajoitettu; mainitsee esimerkkinä, että tilien perustana olevien toimien laillisuuden ja asianmukaisuuden osalta tilintarkastustuomioistuin voi ainoastaan tarkistaa, onko komissio arvioinut oikein asiaankuuluvien ehtojen täyttymisen; kannattaa näin ollen voimakkaasti tilintarkastustuomioistuimen pyyntöä siitä, että komission on esitettävä vuoden 2006 varainhoitoselvityksessään jäsennellysti ja yksityiskohtaisesti kriteerit, joiden perusteella komissio on määritellyt asianomaisen valtion budjettitukikelpoisuuden; suhtautuu myönteisesti komission sitoutumiseen toimittaa pyydetyt tiedot;

               36.

               toistaa, että tilintarkastustuomioistuimen tavoin parlamentti kiinnittää paljon huomiota kansallisten tilintarkastuselinten (eli ylinten kansallisten tarkastuselinten) asemaan budjettitukea vastaanottavissa valtioissa; vaatii saavansa edellisessä vastuuvapauspäätöslauselmassaan pyytämänsä komission arvioinnin vaihtoehdoista, joita Euroopan yhteisöllä on yhteistyön tekemiseksi ylinten kansallisten tarkastuselinten kanssa;

               37.

               pitää myönteisenä komission aloitetta, joka koskee jäsenvaltioiden ylinten kansallisten tarkastuselinten ja avunsaajamaiden ylinten kansallisten tarkastuselinten kansallisten asiantuntijoiden välisen kumppanuushankkeen toteuttamista, kuten Yhdistyneen kuningaskunnan kansallisen tilintarkastusviraston ja Ghanan tilintarkastusviraston välillä on jo toteutettu;

         Seuranta- ja valvontajärjestelmät

               38.

               panee merkille tilintarkastustuomioistuimen näkemyksen, jonka mukaan johdonmukainen kokonaisvaltainen strategia EKR:n varojen ja ulkoisen avun hallinnointiin on vielä kehittämättä; suhtautuu myönteisesti tilintarkastustuomioistuimen konkreettisiin suosituksiin strategiaan sisällytettävistä tekijöistä; panee merkille, että komission toimintasuunnitelmassa yhdennetyn sisäisen valvonnan kehyksen luomiseksi (11) on suunniteltu yhteisten suuntaviivojen antamista kutakin toiminta-alojen ryhmää varten, minkä pitäisi johtaa selkeämpään ja johdonmukaisempaan raportointiin vuosittaisissa toimintakertomuksissa; tunnustaa komission halukkuuden kehittää edelleen seuranta- ja valvontajärjestelmiä ja niiden osalta ehdotettuja konkreettisia toimia; pyytää komissiota tuomioistuimen konkreettiset suositukset huomioon ottaen raportoimaan saavutetusta edistyksestä vuosittaisissa toimintakertomuksissa;

               39.

               on tyytyväinen siihen, että tilintarkastustuomioistuin on todennut komission valvonta- ja seurantajärjestelmien parantuneen; pahoittelee kuitenkin, että nämä parannukset eivät ulotu täytäntöönpanoelinten valvontaan, seurantaan ja tarkastamiseen; pitää mahdottomana hyväksyä, että näin suuri merkittävien virheiden määrä on siten edelleen mahdollinen keskeisellä paikalla ketjussa, joka kulkee eurooppalaisten veronmaksajien ja kehitysmaiden tuen saajien välillä;

               40.

               kehottaa komissiota kehittämään ja panemaan täytäntöön kattavan panostuksen täytäntöönpanoelinten valvonnan, seurannan ja tarkastamisen alalla, jotta voidaan varmistaa, että täytäntöönpanoelimet soveltavat sopimuksen mukaisia menettelyjä asianmukaisesti, mikä tähän asti on ollut liian harvinaista;

               41.

               kehottaa komissiota taloudellisen valvonnan parantamiseksi huolehtimaan siitä, että EuropeAid antaa edustustojen ja keskushallinnon operatiiviselle taloushenkilöstölle parempaa tukea, laatii parempia riskianalyyseja, koska pääpaino on erityisen riskialttiilla aloilla, sekä toteuttaa enemmän valvontakäyntejä, harjoittaa parempaa keskitettyä toteuttamisen valvontaa ja edustustojen ja keskushallinnon teettämien ulkoisten tarkastusten jatkoseurantaa sekä teettää vähemmän ex-post-valvontaa parantaen samalla sen laajuutta, toteuttamisajankohtaa sekä laadunvalvontaa;

               42.

               yleisesti ottaen kannattaa voimakkaasti tilintarkastustuomioistuimen pyyntöä, jonka mukaan komission pitäisi eritellä yksityiskohtaisesti, kuinka se on seurannut tilintarkastustuomioistuimen tarkastuksessa tehtyjä havaintoja vuosittaisissa toimintakertomuksissaan ja Euroopan kehitysrahastoa koskevissa varainhoitoselvityksissään.

      (1)  EUVL C 265, 31.10.2006, s. 1.

      (2)  EUVL C 263, 31.10.2006, s. 205.

      (3)  EUVL C 263, 31.10.2006, s. 213.

      (4)  EYVL L 156, 29.5.1998, s. 108.

      (5)  EYVL L 317, 15.12.2000, s. 355.

      (6)  EYVL L 191, 7.7.1998, s. 53.

      (7)  EUVL L 83, 1.4.2003, s. 1.

      (8)  EYVL L 317, 15.12.2000, s. 3.

      (9)  EUVL L 287, 28.10.2005, s. 4.

      (10)  EYVL C 12, 17.1.2003, s. 19.

      (11)  EUVL C 67, 18.3.2006, s. 32.


title: Euroopan parlamentin päätös (EU) 2015/1709, annettu 29 päivänä huhtikuuta 2015, vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2013

text:
               30.9.2015

               FI

               Euroopan unionin virallinen lehti

               L 255/424

      EUROOPAN PARLAMENTIN PÄÄTÖS (EU) 2015/1709,
      annettu 29 päivänä huhtikuuta 2015,
      vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2013
      EUROOPAN PARLAMENTTI, joka

                  —

                  ottaa huomioon ENIAC-yhteisyrityksen lopullisen tilinpäätöksen varainhoitovuodelta 2013,

                  —

                  ottaa huomioon tilintarkastustuomioistuimen kertomuksen ENIAC-yhteisyrityksen tilinpäätöksestä varainhoitovuodelta 2013 sekä yhteisyrityksen vastaukset (1),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2013 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

                  —

                  ottaa huomioon neuvoston 17. helmikuuta 2015 antaman suosituksen varainhoitovuoden 2013 talousarvion toteuttamista koskevan vastuuvapauden myöntämisestä yhteisyritykselle (05306/2015 – C8-0049/2015),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3),

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (4) ja erityisesti sen 209 artiklan,

                  —

                  ottaa huomioon ENIAC-yhteisyrityksen perustamisesta 20. joulukuuta 2007 annetun neuvoston asetuksen (EY) N:o 72/2008 (5),

                  —

                  ottaa huomioon ECSEL-yhteisyrityksen perustamisesta 6. toukokuuta 2014 annetun neuvoston asetuksen (EU) N:o 561/2014 (6) ja erityisesti sen 1 artiklan 2 kohdan ja 12 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (7),

                  —

                  ottaa huomioon Euroopan parlamentin ja neuvoston asetuksen (EU, Euratom) N:o 966/2012 209 artiklassa tarkoitettujen julkisen ja yksityisen sektorin kumppanuuteen perustuvien elinten varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 110/2014 (8),

                  —

                  ottaa huomioon työjärjestyksen 94 artiklan ja liitteen V,

                  —

                  ottaa huomioon talousarvion valvontavaliokunnan mietinnön (A8-0104/2015),

         1.

            lykkää päätöstä vastuuvapauden myöntämisestä ECSEL-yhteisyrityksen toimitusjohtajalle ENIAC-yhteisyrityksen talousarvion toteuttamisesta varainhoitovuonna 2013;

         2.

            esittää huomautuksensa oheisessa päätöslauselmassa;

         3.

            kehottaa puhemiestä välittämään tämän päätöksen ja siihen erottamattomasti kuuluvan päätöslauselman ECSEL-yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

               Puheenjohtaja

            Martin SCHULZ

               Pääsihteeri

            Klaus WELLE

         (1)  EUVL C 452, 16.12.2014, s. 26.

         (2)  EUVL C 452, 16.12.2014, s. 27.

         (3)  EYVL L 248, 16.9.2002, s. 1.

         (4)  EUVL L 298, 26.10.2012, s. 1.

         (5)  EUVL L 30, 4.2.2008, s. 21.

         (6)  EUVL L 169, 7.6.2014, s. 152.

         (7)  EYVL L 357, 31.12.2002, s. 72.

         (8)  EUVL L 38, 7.2.2014, s. 2.


title: 2010/742/EU: Euroopan parlamentin ja neuvoston päätös, annettu 24 päivänä marraskuuta 2010 , Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2009/028 NL/Limburg Division 18, Alankomaat)

text:
               4.12.2010

               FI

               Euroopan unionin virallinen lehti

               L 318/39

         EUROOPAN PARLAMENTIN JA NEUVOSTON PÄÄTÖS,
   annettu 24 päivänä marraskuuta 2010,
   Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2009/028 NL/Limburg Division 18, Alankomaat)
   (2010/742/EU)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (1) ja erityisesti sen 28 kohdan,
   ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006 (2) ja erityisesti sen 12 artiklan 3 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työelämään uudelleen integroitumisessa.

               (2)

               EGR:n toimialaa laajennettiin niin, että 1 päivästä toukokuuta 2009 alkaen toimitettujen hakemusten johdosta tukea voidaan myöntää myös työntekijöille, jotka ovat tulleet vähennetyiksi maailmanlaajuisen rahoitus- ja talouskriisin välittömänä seurauksena.

               (3)

               Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa.

               (4)

               Alankomaat esitti 30 päivänä joulukuuta 2009 hakemuksen EGR:n varojen käyttöönottamiseksi työntekijävähennysten vuoksi, jotka on toteutettu yhdellä Alankomaiden NUTS II -alueella Limburgissa (NL42), NACE Rev. 2:n kaksinumerotason 18 (painaminen ja tallenteiden jäljentäminen) piirissä toimivissa yhdeksässä yrityksessä; hakemusta täydennettiin lisätiedoin 6 päivään toukokuuta 2010 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 549 946 euroa.

               (5)

               Tämän vuoksi EGR:stä olisi otettava käyttöön varoja rahoitustuen antamiseksi Alankomaiden hakemuksen perusteella,

         OVAT HYVÄKSYNEET TÄMÄN PÄÄTÖKSEN:
   1 artikla
   Euroopan globalisaatiorahastosta otetaan käyttöön 549 946 euroa maksusitoumusmäärärahoina ja maksumäärärahoina osana varainhoitovuotta 2010 koskevaa Euroopan unionin yleistä talousarviota.
   2 artikla
   Tämä päätös julkaistaan Euroopan unionin virallisessa lehdessä.

      Tehty Strasbourgissa 24 päivänä marraskuuta 2010.

            Euroopan parlamentin puolesta

            Puhemies

         J. BUZEK

            Neuvoston puolesta

            Puheenjohtaja

         O. CHASTEL

      (1)  EUVL C 139, 14.6.2006, s. 1.

      (2)  EUVL L 406, 30.12.2006, s. 1.


title: Komission päätös, annettu 9 päivänä joulukuuta 2016, Euroopan yhteisöjen ja niiden jäsenvaltioiden sekä Bosnia ja Hertsegovinan väliseen vakautus- ja assosiaatiosopimukseen Kroatian tasavallan Euroopan unioniin liittymisen huomioon ottamiseksi liitettävän pöytäkirjan tekemisestä Euroopan atomienergiayhteisön puolesta

text:
               15.12.2016

               FI

               Euroopan unionin virallinen lehti

               C 467/16

         KOMISSION PÄÄTÖS,
   annettu 9 päivänä joulukuuta 2016,
   Euroopan yhteisöjen ja niiden jäsenvaltioiden sekä Bosnia ja Hertsegovinan väliseen vakautus- ja assosiaatiosopimukseen Kroatian tasavallan Euroopan unioniin liittymisen huomioon ottamiseksi liitettävän pöytäkirjan tekemisestä Euroopan atomienergiayhteisön puolesta
   (2016/C 467/06)
   EUROOPAN KOMISSIO, joka
   ottaa huomioon Euroopan atomienergiayhteisön perustamissopimuksen ja erityisesti sen 101 artiklan 2 kohdan,
   ottaa huomioon neuvoston päätöksen hyväksynnän antamisesta Euroopan komissiolle pöytäkirjan tekemiseen Euroopan atomienergiayhteisön puolesta Euroopan yhteisöjen ja niiden jäsenvaltioiden sekä Bosnia ja Hertsegovinan väliseen vakautus- ja assosiaatiosopimukseen Kroatian tasavallan Euroopan unioniin liittymisen huomioon ottamiseksi,
   sekä katsoo seuraavaa:

               (1)

               Euroopan yhteisöjen ja niiden jäsenvaltioiden sekä Bosnia ja Hertsegovinan välinen vakautus- ja assosiaatiosopimus allekirjoitettiin 16 päivänä kesäkuuta 2008, ja se tuli voimaan 1 päivänä kesäkuuta 2015 (1).

               (2)

               Kroatian tasavallasta tuli Euroopan unionin jäsenvaltio 1 päivänä heinäkuuta 2013.

               (3)

               Kroatian tasavallan Euroopan unioniin liittymisen ehdoista vuonna 2012 tehdyn asiakirjan 6 artiklan 2 kohdan toisen alakohdan mukaisesti Kroatian liittymisestä vakautus- ja assosiaatiosopimukseen olisi sovittava tekemällä sopimukseen pöytäkirja, jonka tekevät neuvosto, joka tekee ratkaisunsa yksimielisesti jäsenvaltioiden puolesta, ja kyseessä oleva kolmas maa.

               (4)

               Neuvosto valtuutti 24 päivänä syyskuuta 2012 komission aloittamaan neuvottelut Bosnia ja Hertsegovinan kanssa pöytäkirjan tekemiseksi vakautus- ja assosiaatiosopimukseen.

               (5)

               Neuvottelut saatiin onnistuneesti päätökseen, ja Euroopan yhteisöjen ja niiden jäsenvaltioiden sekä Bosnia ja Hertsegovinan väliseen vakautus- ja assosiaatiosopimukseen Kroatian tasavallan Euroopan unioniin liittymisen huomioon ottamiseksi liitettävä pöytäkirja, jäljempänä ’pöytäkirja’, parafoitiin 18 päivänä heinäkuuta 2016.

               (6)

               Pöytäkirja kattaa Euroopan atomienergiayhteisön toimivaltaan kuuluvia asioita.

               (7)

               Komission olisi tehtävä pöytäkirja Euroopan atomienergiayhteisön puolesta atomienergiayhteisön toimivaltaan kuuluvien asioiden osalta.

               (8)

               Neuvosto antoi 21 päivänä marraskuuta 2016 päätöksen hyväksynnän antamisesta komissiolle pöytäkirjan tekemiseen Euroopan atomienergiayhteisön puolesta (2).

               (9)

               Pöytäkirja allekirjoitetaan ja tehdään erillisessä menettelyssä niiden asioiden osalta, jotka kuuluvat Euroopan unionista tehdyn sopimuksen ja Euroopan unionin toiminnasta tehdyn sopimuksen soveltamisalaan.

               (10)

               Pöytäkirja olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään pöytäkirjan tekeminen Euroopan atomienergiayhteisön puolesta Euroopan yhteisöjen ja niiden jäsenvaltioiden sekä Bosnia ja Hertsegovinan väliseen vakautus- ja assosiaatiosopimukseen Kroatian tasavallan Euroopan unioniin liittymisen huomioon ottamiseksi.
   Pöytäkirjan teksti on liitetty neuvoston päätökseen pöytäkirjan allekirjoittamisesta Euroopan unionin ja sen jäsenvaltioiden puolesta sekä pöytäkirjan väliaikaisesta soveltamisesta (3).
   2 artikla
   Valtuutetaan Euroopan naapuruuspolitiikasta ja laajentumisneuvotteluista vastaava komission jäsen allekirjoittamaan pöytäkirja ja toteuttamaan pöytäkirjan 7 artiklassa tarkoitettu pöytäkirjan tallettaminen.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 9 päivänä joulukuuta 2016.

            Komission puolesta

         Johannes HAHN

            Komission jäsen

      (1)  EUVL L 164, 30.6.2015, s. 2.

      (2)  Ei vielä julkaistu virallisessa lehdessä.

      (3)  Ei vielä julkaistu virallisessa lehdessä.


title: 2013/379/EU: Poliittisten ja turvallisuusasioiden komitean päätös EU BAM Rafah/1/2013, annettu 9 päivänä heinäkuuta 2013 , Rafahin rajanylityspaikkaa varten perustetun Euroopan unionin rajavalvonnan avustusoperaation (EU BAM Rafah) johtajan nimittämisestä

text:
               16.7.2013

               FI

               Euroopan unionin virallinen lehti

               L 193/19

         POLIITTISTEN JA TURVALLISUUSASIOIDEN KOMITEAN PÄÄTÖS EU BAM RAFAH/1/2013,
   annettu 9 päivänä heinäkuuta 2013,
   Rafahin rajanylityspaikkaa varten perustetun Euroopan unionin rajavalvonnan avustusoperaation (EU BAM Rafah) johtajan nimittämisestä
   (2013/379/EU)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon Euroopan unionin rajavalvonnan avustusoperaation perustamisesta Rafahin rajanylityspaikkaa varten (EU BAM Rafah) 25 päivänä marraskuuta 2005 hyväksytyn neuvoston yhteisen toiminnan 2005/889/YUTP (1) ja erityisesti sen 10 artiklan 1 kohdan,
   sekä katsoo seuraavaa:

               (1)

               Yhteisen toiminnan 2005/889/YUTP nojalla poliittisten ja turvallisuusasioiden komitea valtuutetaan tekemään perussopimuksen 38 artiklan mukaisesti Rafahin rajanylityspaikkaa varten perustetun Euroopan unionin rajavalvonnan avustusoperaation (EU BAM Rafah) poliittista valvontaa ja strategista johtoa koskevat asiaankuuluvat päätökset, mukaan lukien päätös operaation johtajan nimittämisestä.

               (2)

               Unionin ulkoasioiden ja turvallisuuspolitiikan korkea edustaja on 23 päivänä toukokuuta 2013 ehdottanut Gerhard SCHLAUDRAFFin nimittämistä EU BAM Rafahin operaation johtajaksi 1 päivänä heinäkuuta 2013 alkavaksi ja 30 päivänä kesäkuuta 2014 päättyväksi kaudeksi.

               (3)

               Euroopan unionin rajavalvonnan avustusoperaation perustamisesta Rafahin rajanylityspaikkaa varten (EU BAM Rafah) hyväksytyn yhteisen toiminnan 2005/889/YUTP muuttamisesta ja sen voimassaolon jatkamisesta 3 päivänä heinäkuuta 2013 annetulla neuvoston päätöksellä 2013/355/YUTP (2) EU BAM Rafahia jatkettiin 30 päivään kesäkuuta 2014 saakka,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Gerhard SCHLAUDRAFF Rafahin rajanylityspaikkaa varten perustetun Euroopan unionin rajavalvonnan avustusoperaation (EU BAM Rafah) johtajaksi 1 päivänä heinäkuuta 2013 alkavaksi ja 30 päivänä kesäkuuta 2014 päättyväksi kaudeksi.
   2 artikla
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä heinäkuuta 2013.

      Tehty Brysselissä 9 päivänä heinäkuuta 2013.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 327, 14.12.2005, s. 28.

      (2)  EUVL L 185, 4.7.2013, s. 16.


Avis juridique important

|

32003D0123

2003/123/EY: Komission päätös, tehty 19 päivänä helmikuuta 2003, Tšekin tasavallassa toteutettavan maataloutta ja maaseudun kehittämistä koskevan liittymistä edeltävän toimenpiteen tuen hallinnoinnin siirtämisestä liittymistä edeltävänä aikana

Virallinen lehti nro L 049 , 22/02/2003 s. 0021 - 0022

Komission päätös,tehty 19 päivänä helmikuuta 2003,Tsekin tasavallassa toteutettavan maataloutta ja maaseudun kehittämistä koskevan liittymistä edeltävän toimenpiteen tuen hallinnoinnin siirtämisestä liittymistä edeltävänä aikana(2003/123/EY)EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavan tuen yhteensovittamisesta ja asetuksen (ETY) N:o 3906/89 muuttamisesta 21 päivänä kesäkuuta 1999 annetun neuvoston asetuksen (EY) N:o 1266/1999(1) ja erityisesti sen 12 artiklan 2 kohdan,sekä katsoo seuraavaa:(1) Tsekin tasavallan maataloutta ja maaseudun kehittämistä koskeva erityisohjelma (jäljempänä "Sapard-ohjelma") hyväksyttiin 26 päivänä lokakuuta 2000 tehdyllä komission päätöksellä(2), ja sitä muutettiin 23 päivänä joulukuuta 2002 tehdyllä komission päätöksellä yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana 21 päivänä kesäkuuta 1999 annetun neuvoston asetuksen (EY) N:o 1268/1999(3), sellaisena kuin se on muutettuna asetuksella (EY) N:o 2500/2001(4), 4 artiklan 5 kohdan mukaisesti.(2) Tsekin tasavallan hallitus ja komissio, yhteisön puolesta, allekirjoittivat 5 päivänä helmikuuta 2001 monivuotisen rahoitussopimuksen Sapard-ohjelman toteutuksen teknisestä, oikeudellisesta ja hallinnollisesta kehyksestä. Monivuotista rahoitussopimusta muutettiin vuoden 2001 vuotuisalla rahoitussopimuksella, joka allekirjoitettiin 13 päivänä lokakuuta 2002.(3) Tsekin tasavallan toimivaltainen viranomainen on nimennyt joidenkin Sapard-ohjelmassa määriteltyjen toimenpiteiden täytäntöönpanijaksi Sapard-viraston. Sapard-ohjelman täytäntöönpanoon liittyvien rahoitustoimintojen hoitajaksi on nimetty valtiovarainministeriön kansallisesta rahastosta vastaava osasto.(4) Asetuksen (EY) N:o 1266/1999 12 artiklan 2 kohdan mukaisen ohjelmien/hankkeiden kansallisen ja alakohtaisen hallinnointikyvyn, varainhoidon valvontamenettelyjen ja julkistalouden rakenteiden tapauskohtaisen analyysin perusteella komissio teki eräiden Sapard-ohjelmaan kuuluvien toimenpiteiden osalta 15 päivänä huhtikuuta 2002 päätöksen 2002/298/EY(5) Tsekin tasavallassa toteutettavien maataloutta ja maaseudun kehittämistä koskevien liittymistä edeltävien toimenpiteiden tuen hallinnoinnin siirtämisestä liittymistä edeltävänä aikana.(5) Komissio on tämän jälkeen analysoinut asetuksen (EY) N:o 1266/1999 12 artiklan 2 kohdan mukaisesti tarkemmin Sapard-ohjelmaan kuuluvaa toimenpidettä 2.3 "Ympäristönsuojelun ja maaseutuympäristön hoidon kanssa sopusointuiset maatalouden tuotantomenetelmät". Komissio katsoo, että Tsekin tasavalta täyttää myös kyseisen toimenpiteen osalta yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun neuvoston asetuksen (EY) N:o 1268/1999 soveltamista koskevista rahoitussäännöistä 7 päivänä kesäkuuta 2000 annetun komission asetuksen (EY) N:o 2222/2000(6), sellaisena kuin se on viimeksi muutettuna asetuksella (EY) N:o 188/2003(7), 4, 5 ja 6 artiklan ja liitteen säännökset ja asetuksen (EY) N:o 1266/1999 liitteessä vahvistetut vähimmäisedellytykset.(6) Tästä syystä on aiheellista luopua asetuksen (EY) N:o 1266/1999 12 artiklan 1 kohdassa tarkoitetusta ennakkohyväksyntää koskevasta vaatimuksesta toimenpiteen 2.3 osalta ja siirtää tuen hallinnointi hajautetulta pohjalta Tsekin tasavallassa toimivalle Sapard-virastolle ja valtiovarainministeriön kansallisesta rahastosta vastaavalle osastolle.(7) Koska toimenpiteeseen 2.3 liittyvät komission tarkastukset koskevat järjestelmää, jonka kaikki olennaiset osat eivät ole vielä täysin toimivia, Sapard-ohjelman hallinnointi on aiheellista siirtää Sapard-virastolle ja valtionvarainministeriön kansallisesta rahastosta vastaavalle osastolle asetuksen (EY) N:o 2222/2000 3 artiklan 2 kohdan mukaisesti väliaikaisesti.(8) Sapard-ohjelman hallinnoinnin täydellinen siirto tapahtuu vasta järjestelmän moitteetonta toimivuutta koskevien lisätarkastusten ja tuen hallinnoinnin siirtämisestä Sapard-virastolle ja valtiovarainministeriön kansallisesta rahastosta vastaavalle osastolle mahdollisesti annettavien komission suositusten täytäntöönpanon jälkeen,ON PÄÄTTÄNYT SEURAAVAA:1 artiklaLuovutaan asetuksen (EY) N:o 1266/1999 12 artiklan 1 kohdassa säädetystä hankkeiden valintaa ja sopimuksia koskevasta komission ennakkohyväksyntävaatimuksesta Tsekin tasavallassa toimenpiteen 2.3 osalta.2 artiklaSapard-ohjelman hallinnointi siirretään väliaikaisesti1) Tsekin tasavallan Sapard-virastolle, Tesnov 17, 117 05 Praha 1, Tsekin tasavalta, toimenpiteen 2.3 "Ympäristönsuojelun ja maaseutuympäristön hoidon kanssa sopusointuiset maatalouden tuotantomenetelmät", sellaisena kuin se on määritelty 26 päivänä lokakuuta 2000 tehdyllä komission päätöksellä hyväksytyssä maatalouden ja maaseudun kehittämisohjelmassa, täytäntöön panemiseksi; sekä2) valtiovarainministeriön kansallisesta rahastosta vastaavalle osastolle, Letenska 15, 118 10 Praha 1, Tsekin tasavalta, Sapard-ohjelman täytäntöönpanoon toimenpiteen 2.3 osalta Tsekin tasavallassa liittyvien rahoitustoimien hoitamisen osalta.Tehty Brysselissä 19 päivänä helmikuuta 2003.Komission puolestaFranz FischlerKomission jäsen(1) EYVL L 161, 26.6.1999, s. 68.(2) K/2000/3105 lopullinen.(3) EYVL L 161, 26.6.1999, s. 87.(4) EYVL L 342, 27.12.2001, s. 1.(5) EYVL L 102, 18.4.2002, s. 32.(6) EYVL L 253, 7.10.2000, s. 5.(7) EUVL L 27, 1.2.2003, s. 14.


title: Neuvoston päätös, annettu 30 päivänä lokakuuta 2013 , neuvoston kannan vahvistamisesta esitykseen Euroopan unionin lisätalousarvioksi nro 9 varainhoitovuodeksi 2013

text:
               1.11.2013

               FI

               Euroopan unionin virallinen lehti

               C 318/3

         NEUVOSTON PÄÄTÖS,
   annettu 30 päivänä lokakuuta 2013,
   neuvoston kannan vahvistamisesta esitykseen Euroopan unionin lisätalousarvioksi nro 9 varainhoitovuodeksi 2013
   2013/C 318/03
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 314 artiklan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa,
   ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (1) ja erityisesti sen 41 artiklan,
   sekä katsoo seuraavaa:

               —

               unionin talousarvio varainhoitovuodeksi 2013 (2) hyväksyttiin lopullisesti 12 päivänä joulukuuta 2012,

               —

               komissio antoi 3 päivänä lokakuuta 2013 ehdotuksen, joka sisälsi lisätalousarvioesityksen nro 9 varainhoitovuoden 2013 yleiseen talousarvioon,

               —

               ottaen huomioon, että lisätalousarvioesitys nro 9 varainhoitovuoden 2013 yleiseen talousarvioon on hyväksyttävä viipymättä, on neuvoston työjärjestyksen 3 artiklan 3 kohdan mukaisesti perusteltua lyhentää pöytäkirjan (N:o 1) 4 artiklan mukaista kansallisille parlamenteille ilmoittamista koskevaa kahdeksan viikon määräaikaa samoin kuin asian neuvoston esityslistaehdotukseen sisällyttämistä koskevaa kymmenen päivän määräaikaa,

         ON PÄÄTTÄNYT SEURAAVAA:
   Ainoa artikla
   Neuvoston kanta esitykseen Euroopan unionin lisätalousarvioksi nro 9 varainhoitovuodeksi 2013 vahvistettiin 30 päivänä lokakuuta 2013.
   Kannan tekstiin voi kokonaisuudessaan tutustua tai sen voi ladata neuvoston verkkosivustolla osoitteessa http://www.consilium.europa.eu/

      Tehty Brysselissä 30 päivänä lokakuuta 2013.

            Neuvoston puolesta

            Puheenjohtaja

         L. LINKEVIČIUS

      (1)  EUVL L 298, 26.10.2012, s. 1.

      (2)  EUVL L 66, 8.3.2013, s. 1, ja sen oikaisu EUVL L 134, 18.5.2013, s. 21.